**Manje je više**

**(Laička kolumnica [182])**

**Glosa o čvrstini**

Trosložne imenice ženskoga roda o čijoj semantičkoj rahlosti laički razmišljam u kolumnici uz drugu korizmenu nedjelju *nema* u Svetom Pismu. Ono što *čvrstina* postojano označuje naizgled je od oka skriveno, teško se opaža pozemljarskom osjetilnošću. Njezina najbliža leksička srodnica opipljiva je i vidljiva. Bez egzaktnih spoznaja o tvarnom ustrojstvu *čvrstoće* čime se unutar građevinarstva bavi posebna znanstvena disciplina (Nauk o čvrstoći) ne bi bilo kamenih, drvenih i metalnih *zdanja* kao što su velebne *građevine*, impozantne *zgrade* i funkcionalne *kuće*, a umorom shrvan čovjek morao bi tražiti pribježište u tamnim *spiljama*, trošnim *kolibama,* sklepanim *straćarama* i suhim *jazbinama*, ili se pod okriljem guste šume skutreno šćućuriti pod starim sjenatim stablom.

Drugo misno čitanje iz Poslanice Filipljanima završava retkom koji literarnom promišljanju pridaje duhovnu ovjerovljenost: *Stoga, braćo moja ljubljena i željkovana, radosti moja i vjenče moj, tako – čvrsto stojte u gospodinu!* (Fil 4,1).

Nježnom duševnom *mekoćom* ražarena ćutilnost slikovitih Pavlovih riječi priziva i posvješćuje *duhovnu* čvrstinu Tvoje i moje ukotvljenosti u dragom Bogu. Za razliku od tvarne čvrstoće bez koje se naše tjelesno *očvrsje* nikako ne bi moglo temeljiti na čvrstoći kostiju i gipkosti mišića, čvrstina je *duhovna* čest koja se zorno zrcali u postojanosti *karaktera*. Tjelesnu čvrstoću žustro možemo pospješivati osmišljenom *tjelovježbom*. Tako je štitimo od stvrdnjavajuće krutosti i smekšavajuće mlohavosti. Duhovnu pak čvrstinu stječemo mukotrpnim preživljajnim *kaljenjem*, ustrajno odolijevajući kojekakvim nedaćama i nevoljama kojima nas zatrpava snalaženje u burnom vrtlogu životne zbilje. Duhovnim radom na sebi jačamo čvrstinu koja ne može stasati bez mekane nježnosti i topline, ali ju je nužno čuvati od karakterne mlitavosti, malodušja, mlakosti, rigidnosti i ravnodušnosti.

Korizmeno ozračje ustrajno nas nuka da ojačamo čvrstinu što nas čini vjerodostojnima kako glede izvanjske pojavnosti tako i u onome čime duhovno odišemo. Milosrdni Bože, podari nam čvrst rukostisak, iskren pogled, jasan glas, odlučnu misao, odrešit stav i čistu savjest!

Sead Ivan Muhamedagić